News Update: ‘สี จิ้นผิง’ ไม่มูฟออนกับโควิด สั่งล็อกดาวน์เกือบล้านคนใน ‘อู่ฮั่น’ หลังพบผู้ติดเชื้อใหม่เพียง 18 ราย - FINNOMENA
จีนสั่งล็อกดาวน์ฮันยาง หนึ่งในเมืองภาคกลางของนครอู่ฮั่น หลังพบผู้ติดเชื้อเพียง 18 ราย ตอกย้ำว่ารัฐบาลจีนที่นำโดย ‘สี จิ้นผิง’ ยังคงยืนหยัดใช้นโยบายโควิดเป็นศูนย์ แม้ผ่านมาเกือบ 3 ปี นับตั้งแต่โควิดระบาดครั้งแรกที่นครแห่งนี้
26 ต.ค. 2565

จีนสั่งล็อกดาวน์ฮันยาง หนึ่งในเมืองภาคกลางของนครอู่ฮั่น หลังพบผู้ติดเชื้อเพียง 18 ราย ตอกย้ำว่ารัฐบาลจีนที่นำโดย ‘สี จิ้นผิง’ ยังคงยืนหยัดใช้นโยบายโควิดเป็นศูนย์ แม้ผ่านมาเกือบ 3 ปี นับตั้งแต่โควิดระบาดครั้งแรกที่นครแห่งนี้
ชาวเมืองฮันยางประมาณ 900,000 คน ถูกสั่งให้กักตัวอยู่ที่บ้านทั้งหมด 5 วัน ตั้งแต่วันพุธ (26 ต.ค.) จนถึงวันอาทิตย์ (30 ต.ค.) โดยธุรกิจที่ไม่เกี่ยวข้องกับการดำเนินชีวิตประจำวันทั้งหมดถูกสั่งปิด อย่างไรก็ตาม ร้านสะดวกซื้อและร้านขายยายังเปิดให้บริการตามปกติ
ฮันยางมีชื่อเสียงในหมู่นักท่องเที่ยวในฐานะเมืองประวัติศาสตร์ โดยรูปภาพบนโซเชียลมีเดียของจีนเผยให้เห็นแผงกั้นเป็นแนวยาวในเมืองฮันยางที่ต้องการจำกัดการเดินทางของประชาชนไม่ให้เดินทางเข้า-ออกระหว่างเมือง
โดยในวันอังคารที่ผ่านมา (24 ต.ค.) อู่ฮั่นรายงานจำนวนผู้ติดเชื้อโควิดทั้งหมด 18 ราย ซึ่งถือว่าน้อยมากเมื่อเทียบกับทั่วโลกที่ตอนนี้ปรับตัวอยู่กับโควิดได้แล้ว ขณะที่จีนยังคงพยายามกำจัดการแพร่ระบาดมาโดยตลอด
นโยบายโควิดเป็นศูนย์ที่เริ่มในอู่ฮั่นหรือที่เคยเรียกว่าอู่ฮั่นโมเดล ที่ใช้วิธีล็อกดาวน์ จำกัดการเดินทาง และตรวจหาโควิดเป็นวงกว้างเพื่อควบคุมโควิดนั้น มีต้นทุนทางเศรษฐกิจและสังคมมหาศาล แม้ ‘สี จิ้นผิง’ จะอ้างว่าทำไปเพื่อช่วยชีวิตชาวจีนก็ตาม
หลังการประชุมใหญ่ของพรรคคอมมิวนิสต์เมื่อสัปดาห์ที่แล้ว จำนวนผู้ติดเชื้อใหม่ทั่วประเทศจีนในวันอังคาร (24 ต.ค.) เพิ่มขึ้น 1,230 ราย จาก 1,068 ในวันก่อนหน้า และทำสถิติสูงสุดในรอบ 2 สัปดาห์
นอกจากฮันยางแล้ว เมืองต้าถงของมณฑลซานซีที่เป็นฐานการผลิตถ่านหิน และย่านใจกลางเมืองในมหานครทางใต้ของกวางโจวก็ถูกล็อกดาวน์ด้วยเช่นกัน
อ้างอิง: https://www.bloomberg.com/news/articles/2022-10-26/china-s-wuhan-locks-down-part-of-city-center-as-covid-cases-emerge?sref=e4t2werz 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
จีน
อู่ฮั่น
โควิดจีน
โควิดเป็นศูนย์
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA